google/wiki40b huggingface dataset:
Paul Kuusberg

Elulugu

Paul Kuusberg sündis ehitustöölise pojana. Pärast juunipööret ja Eesti okupeerimist NSV Liidu poolt asus ta toetama kommunistlikku režiimi ja 1941. aastal astus hävituspataljoni, Teises maailmasõjas teenis Punaarmees poliittöötajana.
Kuusberg sai maailmasõjas 1941. aasta suvel Peningi lähedal haavata. Helmi Kurba päästis haavatud Kuusbergi elu, viies ta sakslaste tule alt ohutusse kohta.
Ta oli 1960. aastast Eesti NSV Kirjanike Liidu juhatuse sekretär ning 1976–1983 juhatuse esimees. Aastatel 1957–1960 ja 1968–1976 oli ta ajakirja Looming peatoimetaja.
Kuusbergi on peetud reaalpoliitikuks, kelle suurimaks teeneks kirjanduselus peetakse ideoloogilise surve kiuste eesti kirjanikele loomingulise õhkkonna tagamist. 1983. aastal sunniti Paul Kuusberg pärast Eesti Kirjanike Liidu juhatuse sekretäride Arvi Siia ja Jaak Jõerüüda pöördumist EKP Keskkomitee ideoloogiasekretäri Rein Ristlaane poole esimehe kohalt lahkuma (esimeheks valiti Vladimir Beekman).

Looming

Romaanidega debüteeris Kuusberg alles oma elu teisel poolel, olles enne seda kirjandusideoloog, ajakirjanik ja poliittöötaja. 1957 ilmunud “Müürid” kujutab Kuusbergile lähedast keskkonda ja elukogemust. Sellele jääb ta truuks kogu oma loomingus. Kuusbergi läbimurdeteoseks sai novaatorliku inimkujutusega "Enn Kalmu kaks mina" (1960–1961), mis keskendus II maailmasõjas Nõukogude Liidu poolel sõdinud eestlaste siseheitlustele. Sealtpeale käsitles Kuusberg sõjajärgse nõukogude aja inimeste sisemaailma ja 1940. aasta juunipöörde põhjuste otsingud. Oma teostes "Andres Lapeteuse juhtum" (1963) ja "Südasuvel" (1966) jõudis Kuusberg nii elu- kui inimesekujutuses meistriklassini. Romaani "Vihmapiisad" (1976) võib aga vaadelda kokkuvõttena selle põlvkonna eluteest: nende saatuse lõhestasid II maailmasõda ja vägivaldne ühiskonnakorravahetus Eestis.
Paul Kuusbergi novellid "Roostetanud kastekann" (1971) ja "Võõras või õige mees" (1978) pälvisid Tuglase novelliauhinna.
Linnuraba

Linnuraba (ka: Kodila Linnuraba) on raba Rapla maakonnas Rapla vallas. Raba jääb Linnuraba looduskaitsealale. Raba jääb Mukri maastikukaitsealale.
Raba kesk- ja lõunaosa nimetatakse Palamulla ehk Põlli sooks.
Orjus

Mõisteid ja definitsioone

1926. aastal Rahvasteliidus vastu võetud Orjapidamise ja orjakaubanduse keelustamise konventsiooni kohaselt on orjus "isiku staatus või olukord, milles tema mistahes võime üle rakendub omandiõigus". Konventsiooni kohaselt pole orjal näiteks õigust omaniku territooriumilt lahkuda ilma eriloata (passita); põgenemisel võidakse ta vangistada ja omanikule tagastada.
Rahvusvahelise Kriminaalkohtu Rooma statuudi kohaselt (1998) on orjastamine üks inimsusvastaseid kuritegusid, mis seisneb "mõne või kõigi omandiõigusega seonduvate õiguste kasutamist isiku suhtes, kaasa arvatud nimetatud õiguste kasutamist naiste ja laste ning teiste isikutega kauplemises".
Orjandus või orjanduslik kord on seadustatud orjusega ühiskonnakorraldus. Kasutusel enamasti antiikaja kohta.
Aile Asszonyi

Aile Asszonyi on eesti laulja (sopran).
Aile Asszonyi lõpetas 1999. aastal Eesti Muusika- ja Teatriakadeemia, aastal 2002 omandas magistrikraadi. Ta täiendas ennast muu hulgas Itaalias Carlo Bergonzi eraakadeemias.
Aastatel 1995–1998 laulis ta Eesti Filharmoonia Kammerkooris, aastal 2000 tegi debüüdi ooperilauljana.
Aile Asszonyi on esinenud Estonia ja Vanemuise ooperites, Viini Kammerooperis, Moskva Uues Ooperis, Grazi ooperiteatris, Bonni ooperiteatris, Amsterdami kontserdihallis Concertgebouw ning paljudes Euroopa kontserdisaalides ja festivalidel.
Aastal 2004 oli ta Belgias peetud Kuninganna Elisabethi konkursi finalistide hulgas. 
2011. ja 2012. aastal esines ta Saaremaa Ooperipäevadel.

Tunnustused

Aastal 2007 sai ta Eesti Muusikanõukogu interpretatsioonipreemia.
2009. aasta loomingu eest sai ta teatri aastaauhinna muusikalavastuste vallas.

Isiklikku

Aile Asszonyi ema oli arhitekt Aino Asszonyi. Vanaisa John Pori oli orkestrijuht ja tantsumuusik.
Aile Asszonyi elab Hollandis.
Luunja raamatukogu

Luunja raamatukogu on raamatukogu Tartu maakonnas Luunja vallas Luunja asulas. Raamatukogu juhataja on Aulike Lõõndre.
Erlau

Erlau on asula Saksamaal Saksimaa liidumaal Kesk-Saksimaa kreisis Erlau vallas.
Asula on esmamainitud 1290. aastal Erllowe nime all.
Viru Keemia Grupp

Tegevusala

VKG peamiseks tegevusalaks on põlevkiviõli ning soojus- ja elektrienergia tootmine. Kontsern on Eesti suurim põlevkiviõli ja -kemikaalide tootja. VKG katab kogu põlevkiviahela alates selle kaevandamisest ja ümbertöötamisest kuni peenkemikaalide turustamiseni.
Ettevõtte tütarettevõtted on VKG Oil AS, VKG Kaevandused OÜ, VKG Transport AS, VKG Energia OÜ, VKG Soojus AS, Viru RMT OÜ, VKG Elektrivõrgud OÜ, VKG Elektriehitus AS, VKG Plokk OÜ.

Põlevkiviõli tootmine

Põlevkiviõli tootmise tütarettevõte on VKG Oil. Ettevõte kasutab kahte erinevat protsessi: Kiviter ja Petroter.
Ettevõte testis ka, kuid otsustas mitte kasutusele võtta Alberta Taciuki protsessi. Kokku töötleb VKG Oil aastas 2 miljonit tonni põlevkivi ning toodab 250 000 tonni põlevkiviõli.
Lõunaefate keel

Keelenäide

"Kaua aega tagasi, selles kohas, me sündisime siin valguse ajal. Aga me oleme kuulnud Pimeduse ajast, aga me ei näinud seda kunagi. Sest need olid meie esiisad, kes elasid Pimeduse ajal. Kuni ajani kui palve tuli siia. Ja esiisad kartsid Pimedust ja jooksid ära. Nad põgenesid ja tulid. Nad nägid Pimedust, aga meie ei näinud seda kunagi. Me kuulsime sellest, aga me ei näinud seda."
Galeriimets

Galeriimets on igihaljas mets, mis kasvab koridoridena jõekallastel või soiste kohtade ümber muidu poollagedal või lagedal maastikul.
Campobasso

Haldus

Campobasso piirneb järgmiste omavalitsusüksustega: Busso, Campodipietra, Castropignano, Ferrazzano, Matrice, Mirabello Sannitico, Oratino, Ripalimosani, San Giovanni in Galdo ja Vinchiaturo.
Campobasso halduspiirides asuvad järgmised asulad ja asumid: Centro Storico, Centro Murattiano, Campobasso Nord, San Giovanni, Vazzieri, Sant'Antonio Abate, Tappino ja Santo Stefano.

Loodus

Biferno ja Fortore jõgede vahelisel alal asuva Campobasso kõrgus merepinnast on 701 meetrit, mis on provintsikeskuste seas neljandal kohal, Enna, Potenza ja L'Aquila järel. Umbes 60 km kirdes asub Aadria meri, edelas asuvad Apenniinid.
Kolmekümne aasta (1971–2000) vaatluste andmetel on kõige jahedam kuu jaanuar (keskmine temperatuur +4,3 °C) ja kõige soojem kuu august (keskmine temperatuur +21,9 °C). Madalaim temperatuur (−9,6 °C) registreeriti 1979. aasta jaanuaris, kõrgeim temperatuur (+37,4 °C) 1983. aasta juulis. Aasta keskmine sademete hulk on 560 mm.

Ajalugu

Campobasso esmaasukateks olid oskid ja samniidid.

Savoia teater

Savoia teater (Teatro Savoia) pühitseti sisse 1926. aastal.
Faasikontrolli relee

Faasikontrolli relee on kolmefaasilises toitesüsteemis kasutatav kontrollseade, mille abil saab kaitsta kolmefaasilisse toitevõrku ühendatud elektritarbijaid vale faasijärgnevuse, faasi(de) katkemise või faasipingete ebasümmeetria kahjuliku toime eest.

Kolmefaasilise toitesüsteemi sümmeetria

Kui kolmefaasilises toitesüsteemis on kõik faasid võrdselt koormatud, siis on kõik faasivoolud omavahel võrdsed ja võrdsed on ka faasipinged tarbija juures. Sellisel juhul puudub neutraaljuhi otstel pinge ja järelikult puudub ka vool neutraaljuhis ning elektritarbijate toimimise seisukohalt puudub üldse vajadus neutraaljuhi järele. Sellist olukorda nimetatakse sümmeetriliseks koormuseks.
Kui aga kolmefaasilisse toitesüsteemi ühendatakse ühefaasiline tarbija (või on faasid koormatud erinevalt), siis ei ole faasivoolud enam võrdsed ning Ohmi seaduse põhjal erineb ka tarbija neutraalpunkti potentsiaal toiteallika neutraalpunkti potentsiaalist, ehk neutraaljuhi otste vahel on pinge ja neutraaljuhi olemasolul tekib selles vool. Sellist olukorda nimetatakse ebasümmeetriliseks koormuseks.
Ebasümmeetrilise koormuse korral ei ole faasipinged tarbija juures enam omavahel võrdsed. Suur ebasümmeetria võib teatud elektriseadmetele olla kahjulik.

Ehitus

Faasikontrolli releed võivad oma ehituselt olla elektromehaanilised, elektroonilised või digitaalsed.

Elektromehaaniline relee

Iga faasi ja neutraali vahel ühendatakse üks relee ja nende releede kontaktid juhivad kontaktori mähist. Kui ühes faasis langeb pinge piisavalt madalale või kaob hoopis (e. "faas kaob") siis kaob kontaktori mähisel toide ja kontaktor lülitab elektriseadmed välja.

Elektrooniline analoogrelee

Iga faasi ja neutraali vahel ühendatakse ühe transistori baas üle takisti. Iga emitteri järele on ühendatud järgmise transistori kollektor. Need kõik koos juhivad kontaktori mähist. Kui üks faas kaob, siis kaob ka mähise toide ja kontaktor lülitab elektriseadmed välja.

Digitaalne relee

Iga faasi parameetreid kontrollitakse mikroprotsessorile etteantud programmi abil. Kui kasvõi ühel faasil parameetrid erinevad etteantust, siis katkestab programm relee töö ja lülitab välja kontaktori, mis omakorda lülitab välja toidetavad seadmed.
Bernard Williams (kergejõustiklane)

Olümpiamängud

2000 Sydneys olümpiavõitja 4x100 m (37,61)
2004 Ateenas hõbemedal 200 m (20,01)

Maailmameistrivõistlused

2001 Edmontonis maailmameister 4x100 m (37,96) ja pronksmedal 100 m (9,94)
2003 Pariisis maailmameister 4x100 m 38,06

Isiklikud rekordid

100 m jooks - 9,94 (2001)

200 m jooks - 20,01 (2003)
Rebassidrik

Süstemaatika

Saksa loodusteadlane Blasius Merrem kirjeldas 1786. aastal Kanadas taksoni Fringilla iliaca. 
Rebassidrikut käsitletakse mõnikord perekonnas Zonotrichia.
Eristatakse rida alamliike , mida vahel rühmitatakse mitmeks liigiks .

Välimus

Pikkus 18 cm. Olenevalt levikupiirkonnast on sulestiku üldine värvus roostepruun, tumepruun või hall.

Levik ja bioloogia

Rebassidrik on levinud Kanadas ja USAs. Ta on tavaline asukas okasmetsavööndi ja mandri lääneosa mäestike vooluveekogude kaldavõsas. Osa linde talvitab Californias tšaparralis.
Rebassidrik ehitab pesa varjulisse kohta maapinnale või madalale selle kohale puule või põõsale. Pesa on kausjas, paksuseinaline, koosneb rohust, samblast ja lehtedest. Kurnas on tavaliselt neli või viis muna.
Toiduks on peamiselt putukad ja muud selgrootud, mida otsib maapinda jalgadega kraapides. Sööb ka seemneid ja marju.
Ilmjärv (Nava)

Looduslik kirjeldus

Järve suurim sügavus on 6,2 m ja keskmine sügavus 4,2 m. Kõige sügavam koht asub järve kirdeotsas. 
Järve pindala on 2,5 ha. Ilmjärv on sügav, mudase põhjaga järv. Kaldad on madalad ja õõtsikulised ning on kaetud soostunud heinamaa ja põõsatikuga. Edelakaldale ulatub voore ots ning seal asuvad Ilmjärve allikad. Järve põhja katab üsna paks mudakiht. 
Nähtavasti toitub järv ainult allikate ja sademete veest, väljavool Visusti oja  kaudu Laeva jõkke. Vesi on kollakasroheline, selle läbipaistvus on keskmine – 2,7 m. 
Ilmjärves elavad ahven, särg, roosärg, haug, linask ja jõevähk.
Élysée palee

Élysée palee (Palais de l'Élysée) on klassitsistlik palee Pariisis, Prantsuse Vabariigi Presidendi ametlik residents. 
Palees asuvad presidendi tööruumid ja leiavad aset Ministrite Nõukogu kokkusaamised. Palee asub Champs-Élysées' lähistel.
Palee arhitekt oli Armand-Claude Mollet. See ehitati aastatel 1718–1722 Évreux' krahvile.
Kuningas Louis XV tegi paleest Madame de Pompadouri residentsi.
Semliki

Semliki (mõnikord ka Semuliki) on jõgi Kesk-Aafrikas.
Ta voolav välja Rutanzige järvest Kongo Demokraatlikus Vabariigis, voolab põhjasuunas üle Uganda piiri ja edasi Uganda lääneosas Semuliki rahvuspargi lähedal. Suubub Alberti järve.
Jões ja jõe ääres elavad muu hulgas aafrika elevandid, krokodillid ja antiloobid.
Pikkus 230 km.
Diferentsiaalgeomeetria

Diferentsiaalgeomeetria (inglise keeles differential geometry) on geomeetria haru, mis uurib diferentseeruvaid muutkondi tavaliselt lisastruktuuridega.  
Eestis ilmunud matemaatikaleksikon (2003) defineerib järgmiselt: "Diferentsiaalgeomeetria on geomeetria osa, milles uuritakse jooni, pindu, muutkondi, nende parvi ja kujutusi diferentsiaalarvutuse abil koordinaatide meetodiga". 
Diferentsiaalgeomeetriat kasutatakse laialt füüsikas, eriti üldrelatiivsusteoorias.
Eestis on uuemal ajal diferentsiaalgeomeetriaga tegelnud Ülo Lumiste ja tema arvukad õpilased. Rahvusvaheliselt tuntud oli ka 19. sajandi matemaatik Ferdinand Minding.
Artur Koit

Artur Koit (19. detsember 1908 Tallinn – 25. juuli 1980 Tallinn) oli eesti balletitantsija ja ballettmeister.
Õppis tantsu Rahel Olbrei balleti õpperühmas. Aastatel 1926–1964 oli ta Estonia balletisolist. Hiljem oli Estonias balleti repetiitor ja lavastaja. Aastatel 1951–1964 oli Tallinna Koreograafiakooli paaristantsu õppejõud.
Kesk-Ameerika

Majandus

Ligi pool regiooni elektrienergiast toodetakse arvukate mägijõgede veest. Kesk-Ameerika elanike tähtsaimaks elatusallikaks on maaviljelus - eriti levinud on maisi ja ubade kasvatamine väikestes perefarmides. Ligikaudu pool põllusaadustest eksporditakse regioonist välja. Viis kõige olulisemat ekspordiartiklit on: kohv, puuvill, suhkur, veiseliha, ja banaanid.

Ajalugu

Kesk-Ameerikas on ajaloo jooksul eksisteerinud mitmed iidseid tsivilastsioone, muuhulgas asteegid, maiad, olmeegid ja tolteegid. Alates sellest, kui Hispaania maadeavastajad 16. sajandil Kesk-Ameerikasse saabusid, on see piirkond olnud tunnistajaks rohketele sõdadele ja konfliktidele.
Niels Fredrik Dahl

Isiklikku

Tema abikaasa on kirjanik, ajakirjanik ja kirjanduskriitik Linn Ullmann.
Järva-Jaani

Ajalugu

Alev tekkis 19. sajandi lõpul Piibe maantee äärde Järva-Jaani kirikumõisa (1798. aasta atlases St. Johannis), Keika küla (Ludwig August Mellini koostatud 1798 aasta atlases Keika, varem Keitise) ja Orina mõisa (1798. aasta atlases Orgena) maadele.
Aastal 1920 avati asulas Türi-Paide-Tamsalu raudtee Järva-Jaani raudteejaam, mis suleti aastal 1972. 
Järva-Jaani oli alev 1945–1987. Alevi õigused taastati 2. juunil 2005. Vahepeal oli tegemist alevikuga.
Uue eakuse rahvakogu

Uue eakuse rahvakogu etapid

Rahvakogu on arutleva demokraatia meetod, mis sobib ühiskondliku arutelu pidamiseks.
Rahvakogu tulemusel saavad laiapõhjaliselt läbi arutatud ja välja pakutud need sammud, mida on vaja riigil ette võtta, et jõuda soovitud tulevikuseisundini. Oluline on katsetada erinevaid lahendusi ja lähenemisi, et niimoodi jõuda Eestile sobiva uue eakuse mudelini.
Juhised rahvakogus osalemiseks
Uue eakuse rahvakogu kujundusmaterjalid, sh ajajoon
Rakvere viljasalv

Rakvere viljasalv on hoone (viljasalv) Lääne-Viru maakonnas Rakveres Õli tänaval. Viljasalve omanik oli AS Rakvere Viljasalv, mis 2010. aastatel läks pankrotti. Viljasalves on säilitatud Eesti riigi viljatagavara.
2000. aastatel kadus viljasalvest 13 000 t vilja. Selle teadasaamisel astus ametist tagasi põllumajandusminister Tiit Tammsaar.
Päris kriminaalne lugu

Sisu

Tegevustik saab alguse nimetus Eesti väikealevis, kuhu saabub suvevaheajaks linnatüdruk Kärt, keda võtavad vastu kolm poissi: Meelik, Jürnas ja Kaur. Teismelise eas noormehed on nõutud, millist meelelahutust Kärdile pakkuda, et tal alevis igav ei hakkaks, ning otsustavad alevipoiss Peetrilt "üürida" tema väikevenna Madise – hinnaga 20 kopikat tunnis. Peetri sõbra Riho eestvedamisel aga varastatakse laps tagasi, viiakse varjule Peetri tädi juurde maale. Üheskoos otsustatakse last "otsima" hakata, kuid "taksomeetri tiksumist" tuletatakse üürilevõtjatele silmakirjalikult meelde. 
Olukord saab ootamatu lahenduse, kui tüdrukuks maskeeritud (ühelt pesunöörilt näpatud kleidikesega) Madis alevi tänaval koos Rihoga kleidi omanikule vahele jääb. Olukorda sekkub Kärt, kes viib pisipoisi tema vennale Peetrile tagasi. Irooniliselt nõutakse Peetrilt "leiutasu". Riho aga jääb varguse eest koduaresti.
Steven Gerrard

Klubid

1. augustist 1998 kuni 2015. aastani mängis Gerrard Liverpoolis.
13. aprillil 2008 mängis ta 300. mängu Liverpooli meeskonnas Premier League'is Blackburni Roversi vastu. Liverpool võitis selle 3:1 ja Gerrard lõi avavärava.
10. märtsil 2009 mängis ta oma 100. mängu Liverpooli meeskonnas rahvusvahelises sarjas Madridi Reali vastu. Liverpool võitis selle 4:0 ja Gerrard lõi 2 väravat.
22. märtsil 2009 tegi Gerrard oma esimese kübaratriki Premier League'is 5:0 võidumängus Aston Villa üle.
7. jaanuaril 2015 teatas Los Angeles Galaxy Steven Gerrardi üleminekust Liverpoolist hinnanguliselt 9 miljoni USA dollari eest. Debüüdi klubis tegi ta 11. juulil sõprusmängus Mehhiko klubiga Club Américaga. Ta sai väljakul olla terve esimese poolaja. Debüüdi USA kõrgliigas tegi ta 17. juulil 2015 mängus San Jose Earthquakesiga, lüües ühe värava.
24. novembril 2016 teatas Gerrard karjääri lõpetamisest.

Rahvuskoondis

Rahvuskoondises tegi Gerrard debüüdi 31. mail 2000, kui kodus mängiti Ukrainaga ja võideti 2:0. Esimese värava lõi ta Inglismaa kasuks 1. septembril 2001, kui võideti Saksamaad 5:1.
Euroopa 2000. aasta meistrivõistlustel osales ta ühes mängus, vahetusmängijana Saksamaa vastu. Inglismaa võitis selle mängu 1:0, kuid kukkus alagrupist välja.
Euroopa 2004. aasta meistrivõistlustel alustas Gerrard juba pidevalt algkoosseisus. Ta lõi ka ühe värava: Šveitsi vastu. Inglismaa kaotas veerandfinaalis penaltitega Portugalile.
2006. aasta maailmameistrivõistlustel lõi Gerrard kaks väravat, Trinidadi ja Tobago ning Rootsi vastu. Seevastu veerandfinaalis, kus Inglismaa taas kohtus Portugaliga ja mäng lõppes taas penaltite löömisega, oli Gerrard üks kolmest, kelle penalti Portugali väravavaht Ricardo Pereira tõrjus, lükates nii Inglismaa välja.
21. juulil 2014 teatas ta pärast ebaõnnestunud maailmameistrivõistlusi koondisekarjääri lõpetamisest. Ta esindas Inglismaad 114 mängus ja lõi 21 väravat.

Isiklikku

Steven Gerrard on 183 cm pikk ja kaalub 79 kg.
Stevenil on vanem vend Paul, kes ei ole Everton FC endine väravavaht Paul Gerrard. Küll on jalgpallur tema onupoeg Anthony Gerrard, kes mängib Wallsalli meeskonnas.
Gerrard on abielus moeajakirjanik Alex Curraniga. Nad abiellusid 16. juunil 2007.
Septembris 2006 avaldas ta oma eluloo "Gerrard: My Autobiography", mis samal aastal valiti Suurbritannia raamatuauhindade jagamisel aasta spordiraamatuks.
Vilno kubermang

Vilno kubermang  oli Venemaa keisririigi haldusüksus (kubermang). Kubermangu administratiivne keskus oli Vilno (praeguse nimega Vilnius). Kubermang eksisteeris 1795–1920. Tänapäeval jääb suur osa kubermangu territooriumist Valgevene, väiksem osa (sealhulgas administratiive keskus) Leedu koosseisu.
20. sajandi algul oli kubermang jagatud 7 maakonnaks.
Crusade

"Crusade" (eesti keeles "Ristiretk") on USA ulmesari, mille sisu lähtub J. Michael Straczynski loodud sarja "Babylon 5" sündmustikust. "Crusade'i" sündmused leiavad aset 2267. aastal.

Sündmustiku taust

Sarjale eelneb "Babylon 5" ulmemaailma kronoloogias telefilm "A Call To Arms". Selles ründavad Maad drakhid, kes päästavad lahti nanoviiruse, mis nakatab kõik Maa elanikud. Viirus on õnneks inimestele kohandamata ja selle mõju pole kohe letaalne. Viirus aga muteerub pidevalt ning kui seda protsessi ei õnnestu peatada, prognoositakse kõigi Maa elanike hukkumist viie aasta jooksul. Maa pannakse tähtedevahelisse karantiini. Ühtlasi saadetakse teele uurimislaev Excalibur, mille meeskonnaliikmed viibisid inimkonna nakatumishetkel Maast eemal. Excaliburi meeskonna ülesanne on leida mõnelt teiselt planeedilt nanoviiruseravim.

Sarja tootmise enneaegne lõpetamine

Nagu "Babylon 5", pidi ka "Crusade" kestma viis aastat. Paraku tekkisid sarja tellinud ning seda näitama pidanud USA telejaama TNT ja sarja tootjate vahel põhimõttelised lahkhelid, mille tõttu "Crusade'i" tootmine katkestati veel enne, kui esimene osa eetrisse läks. Selleks ajaks oli valminud 13 esimese hooaja osa, need anti hiljem eetrisse ning on praeguseks avaldatud ka DVD-l.
Lützeni lahing

Lahingu käik

Hommikuks oli aga lahinguväljale tõusnud sedavõrd tihe udu. Nähtavus oli oluliselt halvenenud ning seetõttu ei saanud vägesid liigutada enne koitu, nagu oli eelnevalt planeeritud. Ilmaolude paranemisel hakkas Gustav II Adolf oma vägesid Lützenile lähemale liigutama.  
Wallensteini vasak tiib oli nõrk ning sealt otsustaski Gustav II Adolf rünnata. Rootslaste rünnakut takistas aga tihe udu, mistõttu viibis rootslaste rünnak. Pärast udu hajumist ründasid Rootsi üksused Wallensteini vasakut tiiba ning see rünnak oleks Wallensteini väed purustanud, kuid rootslaste hommikune viibimine andis Pappenheimile võimaluse oma ratsaväeüksustega Wallensteini juurde tagasi jõuda ning rootslaste rünnak tiivale nurjata. Lahingu käigus sai Pappenheim surmavalt haavata.
Samaaegselt liikus Rootsi armee jõudsalt edasi ning vallutasid Wallensteini liini keskel asunud suurtükid. Hõivatud suurtükid suunati katoliiklaste vastu ning tundus, et rootslatel on võit käeulatuses, ent rootsi vägede edasist manööverdamist segas udu ning lahingutegevusse tekkis paus. Wallenstein kasutas lahingpausi ära oma vasaku tiiva kindlustamiseks Piccolomini kürassiiridega ning liini keskpaigas asunud rootslaste vallutatud suurtükid võeti katoliiklaste poolt tagasi.
Rootsi vägede vasak tiib, Bernhard von Sachsen-Weimari juhtimisel, oli Wallensteini tugeva surve all ning oli oht, et rinne murtakse läbi.  Gustav II Adolf otsustas seetõttu sekkuda koos Smålandi ratsaväerügemendiga ning juhtis isiklikult vasturünnakut oma vägede eest. Peaaegu kohe sai ta surmavalt haavata ning tundus, et katoliiklased on initsiatiivi haaramas ning võidu endale kallutanud.
Bernard von Sachsen-Weimar võttis Rootsi vägede juhtimise üle ning suutis kindlustada Rootsi vasaku tiiva ning jätkata keskelt pealetungi. Saabunud Pappenheimi jalavägi ei suutnud lahingusse enam pööret tuua ning Wallenstein otsustas pimeduse saabudes eemalduda ning kontaktist lahti murda. Rootsi väed ei asunud neid jälitama, kuna mõlemad osapooled olid kandnud raskeid kaotusi ning lahingust kurnatud üksustel olid jõuvarud ammendunud.

Tagajärjed

Strateegilisest küljest oli Lützeni lahing protestantide võit, kuid taktikalisel tasandil ei jäänud kumbki osapool otsustavalt peale. Kindlustatud positsioone rünnanud rootslased kandsid küll suuremaid kaotusi, ent võtsid lahinguvälja oma kontrolli alla ning sundisid katoliiklased taganema. Pikemas perspektiivis tekkis protestantide leeris segadus ja killustatus, kuna protestandid ühise eesmärgi alla ühendanud Gustav II Adolf oli langenud ning 
Wallenstein ei suutnud rootslasi Läänemerest ära lõigata ning pidi talvituma oma vägedega tänapäeva Tšehhis.
Gustav Adolfi surm võimaldas katoliiklastel tugevamat kontrolli Habsburgide vastase liidu üle. Rootsi uus kuningas pidi aga leppima aga sellega et tema võim polnud enam nii suur.
Ametlik vaherahu sõlmiti 1648. aastal Vestfaali rahuga.
Miss Marple

Miss Marple (Jane Marple) on väljamõeldud tegelaskuju Agatha Christie kriminaalromaanides. Oma vanusele vaatamata on Miss Marple ülimalt terase taibuga detektiiv. Ta tegutseb kokku 13 Christie romaanis; esimest korda ilmub ta 1930. aastal romaanis "Mõrv kiriklas".
Jüri Kaasik

Jüri Kaasik (17. veebruar 1891 Olustvere vald, Viljandimaa – surma aeg ja koht teadmata) oli eesti mehaanik.
Ta õppis Türi paberivabriku lukksepatöökojas, 1912. aastal võeti Vene sõjaväkke, kus teenis telegraafiroodus, õppides selgeks telefoni- ja telegraafiala, lõpetas 3-kuulised telegraafikursused, osales telegraafimehaanikuna Esimeses maailmasõjas. Päralt lühiajalist töötamist Türi paberivabriku lukksepatöökojas, osales Jüri Kaasik sidemehaanikuna Vabadussõjas. Seejärel töötas ta Viljandis oma venna Hans Kaasiku mehaanikatööstuses, seejärel Grünbergi põllutöömasinate tööstuses. 1928. aastal avas ta Viljandis iseseisva mehaanikatöökoja, hiljem selle juurde ka elektri- ja jahitarveteäri, mida pidas kaks aastat. 1933. aastal viis ta töökoja üle enda ehitatud majja Leola 31.
Jüri Kaasik oli Käsitööstuskoja täiskogu ja koja Viljandi esinduse juhatuse liige, Viljandi Tööstus-Ettevõtjate Ühingu juhatuse liige, ja Viljandi Käsitööliste Abiandmise Seltsi revisjonikomisjoni liige.
Tema töökoda tegi igasuguseid peenmehaanika töid masinate remondi alal ja valmistas uusi masinaosi.